**Cwrs Uwch – Uned Gyfoes:**

**Gwers i hyrwyddo a chyflwyno Diwrnod Barddoniaeth (7 Hydref 2021)**

**Nodiadau i’r Tiwtor**

**Nod y wers:**

* Cyflwyno Diwrnod Barddoniaeth, beirdd a barddoni yn y Gymraeg;
* Trafod odli, cyflythrennu, cynghanedd a chystadlu;
* Trafod atgofion ac arferion sy’n gysylltiedig â barddoniaeth
* Dysgu geirfa a chystrawennau newydd.

7 Hydref 2021 ydy Diwrnod Cenedlaethol Barddoniaeth. Ar y dyddiad hwn, bydd ysgolion, colegau, y cyfryngau a beirdd yn cynnal digwyddiadau i ddathlu ac i hyrwyddo barddoniaeth. Bwriad y deunydd yma yw rhoi cyflwyniad i rai o nodweddion amlycaf byd barddoniaeth yng Nghymru i ddysgwyr, megis prif wobrau’r Eisteddfod Genedlaethol, cystadlaethau’r talwrn a stompiau a rôl Bardd Plant Cymru. Bydd cyfle hefyd i drafod rhai nodweddion ieithyddol sy’n perthyn i farddoniaeth megis odli a chyflythrennu a chael cyflwyniad syml i’r gynghanedd.

Mae’r uned wedi’i hanelu at ddysgwyr sy’n dilyn cyrsiau Uwch a’r bwriad yw ei defnyddio yn ystod y cyfnod sy’n arwain at y Diwrnod Barddoniaeth neu’n fuan wedyn. Oherwydd natur y testun, mae’n bosibl y bydd elfennau yn yr uned yn fwy heriol nag unedau cyfoes blaenorol. Ond, o adnabod y dysgwyr yn eich dosbarthiadau a theilwra’r ffordd y byddwch yn cyflwyno’r cynnwys, dylai fod modd defnyddio elfennau o’r gwaith yma mewn ffordd sy’n ysgogi diddordeb ac yn meithrin datblygiad iaith dysgwyr ar bob cam o fewn y lefel Uwch.

Mae’n bosib cyflwyno’r elfennau yn y wers hon dros fwy nag un sesiwn.

1. **Cyflwyniad a siarad**

Ewch dros yr eirfa cyn gofyn i’r dosbarth ddarllen trwy’r cyflwyniad – gallant wneud hynny mewn parau neu grwpiau bach a nodi unrhyw eirfa ychwanegol sy’n newydd neu’n peri penbleth. Wedi iddynt ddarllen y darn, trafodwch yr elfennau geirfa hynny ac yna cyflwynwch y cwestiynau sy’n trafod atgofion am gerddi, arferion darllen neu wrando ar farddoniaeth, seremonïau’r Eisteddfod a’r sylw gaiff beirdd. Gellir gwneud hyn trwy wahodd y dysgwyr i ofyn y cwestiynau i chi yn gyntaf. Wedi i chi roi’ch atebion, rhannwch y dosbarth yn grwpiau bach i holi ei gilydd. Gwrandewch am gyfraniadau arbennig o ddifyr i’r sgyrsiau ac wedi i’r grwpiau gael cyfle i drafod, dewch â’r dosbarth yn ôl at ei gilydd a gofynnwch am yr elfennau difyr oedd wedi codi.

1. **Ymarfer Geirfa**

Gofynnwch i barau lenwi’r tabl gyda’r berfau/enwau perthnasol. Ewch dros yr atebion, gan drafod yr ystyron yn ôl yr angen. Dyma’r atebion:

|  |  |
| --- | --- |
| **Enw** | **Berf** |
| casgliad | casglu |
| **barddoniaeth** | barddoni |
| her | **herio** |
| odl | **odli** |
| cyflythreniad | **cyflythrennu** |
| dathliad | **dathlu** |
| **cynghanedd** | cynganeddu |
| **cystadleuaeth** | cystadlu |
| newid | **newid** |

Os ydych eisiau ymestyn y dysgwyr, gellir gofyn hefyd am ffurfiau lluosog yr enwau.

1. **Gwylio, gwrando a siarad 1 –**
2. Mae’r fideo yma: <https://dysgucymraeg.cymru/tiwtoriaid/gwersi-cyfoes/>

Ewch dros gwestiynau 1-4 cyn chwarae’r fideo sy’n dangos ymweliad Rhodri Gomer a Casia Wiliam ag Ysgol Dyffryn Cledlyn. Wedi iddynt weld y fideo, gofynnwch i barau drafod yr atebion i gwestiynau 1-4 ac i gwblhau cwestiwn 5. Dyma ganllaw i’r atebion:

1. Mae Rhodri’n dweud “cael pip rownd”.

Amrywiadau posib (does dim angen i chi fynd trwy bob un): cael golwg, cael cip, cael cipolwg, cael sbec, cael cewc (yn y De-Orllewin), cael stag (yn ardal Caernarfon), edrych – pob un gyda ‘o gwmpas’ (neu ‘rownd’ yn y De).

|  |  |
| --- | --- |
| Ro’n i’n cicio fy hun | Ro’n ni’n cicio’n hunain |
| Byddi di’n cicio dy hun | Byddwch chi’n cicio’ch hun/hunain |
| Mae e/o’n cicio’i hun | Maen nhw’n cicio’u hunain |
| Basai hi’n cicio’i hun |  |

1. Campus, trefnus, blasus, pys, Paris, Carys, Harris, Nerys, Elis, Welis, siaradus.

Gallech ofyn i’r dosbarth restru geiriau sy’n odli â sbardun arall pe bai hynny’n addas i’r grŵp (e.e. coeden, bryn, glas)

1. Y llythyren S.
2. Enghreifftiau posib (os bydd angen help!): Awyren arian, Car cyflym, Diwrnod diflas, Sosej seimllyd, Tiwtor trefnus, Olwyn ofnadwy

Trafodwch yr atebion i’r uchod ac ewch dros gwestiynau 6-9 cyn ailddangos y fideo a gofyn i’r parau drafod eu hatebion i’r cwestiynau hynny. Unwaith eto, dyma ganllaw i’r atebion:

1. 3 ysgol.
2. Cael eu hysbrydoli i fwynhau sŵn geiriau, i fod yn greadigol (mwynhau rhyddid a chreadigrwydd) a rhoi cynnig ar farddoni.
3. Yn ogystal â dod o enw’r afon sy’n rhedeg trwy’r cwm, mae enw’r ysgol yn dod o enw’r bardd lleol, Cledlyn Davies, a enillodd y Gadair yn yr Eisteddfodau hyn.
4. Er mwyn i’r athrawon gael edrych trwy gasgliad o lyfrau barddoniaeth (tyrchu a thwrio) ac archebu rhai.
5. **Cerdd – Fy Ardal i gan Mererid Hopwood**

Darllenwch y cyflwyniad i Mererid Hopwood. Esboniwch nad oes disgwyl iddynt ddeall popeth yn y gerdd wrth ei chlywed/darllen am y tro cyntaf, ond y bydd cyfle i wneud ymarferion fydd yn eu helpu i ddod i ddeall y gerdd.

Darllenwch y gerdd ar ei hyd i’r dosbarth, rhannwch y dosbarth i’w darllen i’w gilydd ac yna gofynnwch iddyn nhw roi’r sgript heibio. Darllenwch bob cwpled heblaw am y gair olaf i weld a yw’r dysgwyr yn gallu cofio’r gair hwn. Yna ewch dros y cwestiynau sy’n a gofyn i barau neu grwpiau bychain drafod ac ateb y cwestiynau. Efallai y bydd angen esbonio beth yw ymadrodd goddefol (cael + rhagenw + berf arall i gyfleu bod rhywbeth yn cael ei wneud **i** rywun neu rywbeth yn hytrach na ganddyn nhw). Mae ‘ces i fy ngeni’ eisoes wedi ei roi fel enghraifft a gallwch ychwanegu enghreifftiau eraill os oes angen, e.e. ‘cest ti dy dwyllo’, ‘cafodd y tŷ ei adeiladu’. Yn yr un modd, bydd angen esbonio’r berfau amhersonol a bod iddynt, fel arfer, yr un ystyr â’r ymadroddion goddefol. Unwaith eto, mae ‘Ganwyd fi’ yno fel enghraifft a gallwch ychwanegu enghreifftiau pellach, megis ‘twyllwyd ti’, ‘adeiladwyd y tŷ’.

Dewch â’r dosbarth yn ôl at ei gilydd ac ewch dros yr atebion. Wrth wneud hynny, trafodwch sut mae’r ymadroddion hyn yn cael eu defnyddio yn y gerdd e.e. ‘Mi ges i fy magu’ – ble gaeth y bardd ei magu? Beth sy i’w weld yno? (y tai tal ger yr afon).

1. Ymadroddion goddefol:
	1. Mi ges i fy ngeni; b. Mi ges i fy magu; c. Mi ges i fy nghodi;

ch. Mi ges i fy swyno; d. Mi ges i fy nysgu

 Mae gwerth tynnu sylw yma at yr ymadrodd ‘Mi ges i wers...’ a phwysleisio nad ymadrodd goddefol sydd yma gan mai enw yw ‘gwers’

1. Berfau amhersonol:
	1. Ganwyd fi; b. Magwyd fi; c. Codwyd fi;

ch. Swynwyd fi; d. Dysgwyd fi

1. Y geiriau mae’r bardd yn eu defnyddio i sôn am y canlynol:
	1. Yr ‘arcêds’ yng nghanol Caerdydd: strydoedd (sy’n siarad) dan doeon ynghudd

– ‘ynghudd’ yn awgrymu eu bod yn cuddio o dan y toeon; ‘sy’n siarad’ – cyfeirio, o bosib, at brysurdeb yno heddiw a/neu at y ffaith bod llawer o hanes Caerdydd a’i phobl yn yr arcêds.

* 1. Yr iaith Gymraeg tafod y ddraig

- cyfeiriwch at yr angerdd oedd gan bawb yn yr ysgol Gymraeg dros yr iaith – ‘y tân ym mhob calon’.

* 1. Dyddiau plentyndod bore oes

- cyfeiriwch at ‘ffrind bore oes’ a’r ‘gyfrinach’ ddysgodd y bardd am werth y cyfeillgarwch hwnnw.

1. Arwyddair dinas Caerdydd: Deffra! Mae’n Ddydd!

- soniwch bod yr arwyddair yn dod i feddwl y bardd bob tro bydd hi’n mynd yn ôl i Gaerdydd. Ystyr posib – paid bod yn gysglyd/ddi-symud, gweithreda nawr er mwyn cyflawni beth wyt ti am ei wneud. Cyfeiriad, o bosib, at awydd y ddinas i sicrhau cynnydd.

1. **Siarad**

Cyflwynwch y cwestiynau ynglŷn â’r ‘ardal ble gaethoch chi eich magu’ a ‘ffrindiau bore oes’

 a gofynnwch i grwpiau eu trafod cyn dod â’r dosbarth at ei gilydd i drafod y pethau diddorol sydd wedi codi yn y sgyrsiau grŵp.

1. **Gwylio, gwrando a siarad 2**

Mae’r fideo yma: <https://dysgucymraeg.cymru/tiwtoriaid/gwersi-cyfoes/>

Esboniwch y byddwch yn chwarae fideo o sgwrs gyda Catrin Dafydd yn fuan wedi iddi ennill y Goron yn yr Eisteddfod Genedlaethol yng Nghaerdydd yn 2018. Cyn dangos y fideo, ewch dros yr ymarferion yng nghwestiwn 1. a 2. a gofynnwch i barau eu cwblhau. Ewch drostynt cyn gwylio’r fideo; dyma’r atebion disgwyliedig:

1. a. Lionel Messi ydy’r gorau un.
2. Fi oedd y rhedwr olaf un i orffen y marathon
3. diwrnod fy mhen-blwydd oedd y diwrnod poethaf un / twymaf un

ch. yr anoddaf un ydy’r croesair sy yn *The Times*.

1. a. Gadawodd y Rhufeiniaid yn y bedwaredd ganrif.
2. Lluniwyd Cyfreithiau Hywel Dda yn y ddegfed ganrif.
3. Lladdwyd Llywelyn Ein Llyw Olaf yn y drydedd ganrif ar ddeg.

ch. Arweiniodd Owain Glyndŵr wrthryfel yn y bymthegfed ganrif.

1. Cyfieithwyd Beibl i’r Gymraeg yn yr unfed ganrif ar bymtheg.

dd. Digwyddodd Terfysgoedd Merthyr a chrogwyd Dic Penderyn yn y bedwaredd ganrif ar bymtheg.

1. Sefydlwyd y Cynulliad Cenedlaethol yn yr ugeinfed ganrif.

Os ydych am ymarfer trefnolion, gofynnwch i’r dysgwyr guddio’r geiriau a gofynnwch iddyn nhw orffen y brawddegau heb ddibynnu ar y papur, e.e. Gadawodd y Rhufeiniaid yn y ????

Dangoswch y fideo, yna ewch dros gwestiynau 3-6, dangoswch y fideo am yr eildro a gofynnwch i barau drafod eu hatebion i’r cwestiynau cyn mynd drostynt gyda’r dosbarth cyfan. Dyma gynnwys posib i’r atebion:

1. Beth mae Catrin yn ei ddweud yn ei cherddi am y Gymraeg yn Grangetown a Threbiwt?

Bod y Gymraeg yno o’r cychwyn (“y dechrau un”), e.e. capeli Cymraeg;

bod llawer o siaradwyr Cymraeg yn symud i’r ardal nawr;

bod ysgol Gymraeg newydd ar fin agor yno fydd yn croesawu pobl o bob cefndir i ddysgu’r Gymraeg.

1. Pam mae barddoniaeth yn arbennig o addas ar gyfer y cyfryngau cymdeithasol a hysbysebion, yn ôl Catrin?

Achos bod eisiau bod yn gryno ar y cyfryngau hynny ac mae barddoniaeth yn addas iawn ar gyfer dweud pethau mewn ffordd gryno.

1. Beth yw’r gwahaniaeth rhwng ‘Talwrn’ a ‘Stomp’ a pham mae Catrin yn teimlo’n nerfus cyn cymryd rhan mewn Stomp?

‘Meuryn’, neu feirniad sy’n rhoi’r marciau ac yn dewis enillwyr mewn talwrn, y gynulleidfa sy’n dewis enillwyr mewn stomp.

Mae Catrin yn teimlo’n nerfus cyn Stomp am ei bod eisiau plesio’r gynulleidfa.

1. Oes gan Catrin hoff fardd?

Mae hi’n dweud ei bod yn anodd dewis un, ond mae’n enwi Nina Simone fel un mae hi’n hoff iawn ohoni ac wedi gwrando ar ei barddoniaeth (trwy ei chaneuon) trwy ei hoes.

(Mae cyfle yma i nodi bod rhai cantorion poblogaidd yn cael eu hystyried yn feirdd hefyd).

1. **Siarad**

Cyflwynwch y cwestiynau sy’n trafod hoff gerdd/gân, defnydd o farddoniaeth i hysbysebu, mynychu digwyddiadau barddoni a rhoi cynnig ar farddoni. Gellir gwneud hyn trwy wahodd y dysgwyr i ofyn y cwestiynau i chi yn gyntaf. Wedi i chi roi’ch atebion, rhannwch y dosbarth yn grwpiau bach i holi ei gilydd. Gwrandewch am gyfraniadau arbennig o ddifyr i’r sgyrsiau ac wedi i’r grwpiau gael cyfle i drafod, dewch â’r dosbarth yn ôl at ei gilydd a gofynnwch am yr elfennau difyr oedd wedi codi.

1. **Beth yw cynghanedd?**

Mae’r fideo ar gael yma: <https://www.bbc.co.uk/cymrufyw/40706119>

Darllenwch trwy’r cyflwyniad i gynganeddu ac i fideo Gwynfor Dafydd. Yna dangoswch y fideo, a gofynnwch i barau roi’r nodweddion iawn gydag enw’r math cywir o gynghanedd. Gallwch ddangos y fideo ddwy neu dair gwaith os oes angen. Dyma’r atebion cywir:

|  |  |
| --- | --- |
| cynghanedd lusg | odl fewnol |
| cynghanedd draws | cyflythrennu |
| cynghanedd groes | cyflythrennu |
| cynghanedd sain | odl fewnol a chyflythrennu |